3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

  บริษัท โรงพยาบาลบำรุงราษฎร์ จำกัด (มหาชน) (“บริษัท”)

  บริษัทเป็นผู้ดำเนินกิจการโรงพยาบาลบำรุงราษฎร์อินเตอร์เนชั่นแนล ในกรุงเทพมหานคร
  ซึ่งเป็นผู้ที่ทำรายได้หลักให้กับบริษัท โดยรายได้จากกิจการโรงพยาบาลในกรุงเทพมหานคร
  คิดเป็น 95.4% ของรายได้รวมทั้งหมด ณ วันที่ 31 ธันวาคม 2552

  บริการของโรงพยาบาล:

  บริการของโรงพยาบาลบำรุงราษฎร์อินเตอร์เนชั่นแนล กรุงเทพมหานคร
  สามารถแบ่งได้ดังต่อไปนี้

  1. บริการผู้ป่วยนอก มีศูนย์บริการผู้ป่วยนอกจำนวน 34 ศูนย์ และคลินิกตรวจผู้ป่วยกว่า 200
  ห้อง สามารถรองรับผู้ป่วยนอกได้ 4,500 คนต่อวัน รายละเอียดของศูนย์ มีดังต่อไปนี้

+---------------------------------+------------------------------------+
|   • ศูนย์ภูมิแพ้                     |   • ศูนย์ฮอไรซัน                      |
+---------------------------------+------------------------------------+
|   • ศูนย์เวชศาสตร์การบิน            |   • ศูนย์สุขภาพชาย                    |
+---------------------------------+------------------------------------+
|   • ศูนย์สุขภาพจิต                  |   • ศูนย์ประสาทวิทยา                  |
+---------------------------------+------------------------------------+
|   • ศูนย์เต้านม                    |   • ศูนย์ศัลยกรรมออร์โธปิดิกส์            |
+---------------------------------+------------------------------------+
|   • ศูนย์กุมารเวช                  |   • ศูนย์พยาธิวิทยา                    |
+---------------------------------+------------------------------------+
|   • ศูนย์ทันตกรรม                  |   • ศูนย์กายภาพบำบัด                  |
+---------------------------------+------------------------------------+
|   • ศูนย์เบาหวาน                  |   • ศูนย์ศัลยกรรมตกแต่ง                |
+---------------------------------+------------------------------------+
|   • ศูนย์ไตเทียม                   |   • ศูนย์ตรวจสมรรถภาพการทำงานของปอด  |
+---------------------------------+------------------------------------+
|   • ศูนย์ทางเดินอาหาร-ตับ           |   • ศูนย์รังสีวิทยา                     |
+---------------------------------+------------------------------------+
|   • ศูนย์ส่งเสริมพัฒนาการเด็กพิเศษ     |   • ศูนย์ฟื้นฟูสมรรถภาพ                 |
+---------------------------------+------------------------------------+
|   • ศูนย์ฉุกเฉิน                    |   • ศูนย์ผิวหนัง                       |
+---------------------------------+------------------------------------+
|   • ศูนย์วินิจฉัยโดยการส่องกล้อง       |   • ศูนย์เลเซอร์ผิวหนัง                 |
+---------------------------------+------------------------------------+
|   • ศูนย์หู คอ จมูก                 |   • ศูนย์คุณภาพการนอนหลับ              |
+---------------------------------+------------------------------------+
|   • ศูนย์เลเซอร์สายตา              |   • ศูนย์รักษาโรคกระดูกสันหลัง           |
+---------------------------------+------------------------------------+
|   • ศูนย์การเจริญพันธุ์               |   • ศูนย์หลอดเลือดสมอง                |
+---------------------------------+------------------------------------+
|   • ศูนย์ตรวจสุขภาพ                |   • ศูนย์ทางเดินปัสสาวะ                |
+---------------------------------+------------------------------------+
|   • ศูนย์หัวใจ                     |   • ศูนย์สูติ-นรีเวช                    |
+---------------------------------+------------------------------------+

  2. บริการผู้ป่วยใน มีจำนวนเตียง 538 เตียง ซึ่งรวมเตียงผู้ป่วยหนักทั่วไป 37 เตียง
  เตียงผู้ป่วยโรคหัวใจ 14 เตียง เตียงผู้ป่วยหนักเด็ก 9 เตียง และเตียงผู้ป่วยหนักทารกแรกเกิด
  5 เตียง โดย ณ วันที่ 31 ธันวาคม 2552 โรงพยาบาลมีเตียงพร้อมให้บริการ จำนวน 457
  เตียง

  3. บริการพิเศษ ซึ่งรวมถึงแผนกผู้ป่วยฉุกเฉินพร้อมการสวนหัวใจฉุกเฉิน ซึ่งเปิดบริการตลอด 24
  ชั่วโมง นอกจากนี้โรงพยาบาลยังมีห้องผ่าตัด 19
  ห้องซึ่งมีเครื่องมือและอุปกรณ์ทางการแพทย์ที่เพียบพร้อมและทันสมัย ห้องปฏิบัติการสวนหัวใจ 2
  ห้อง และห้องผ่าตัดหัวใจ 2 ห้อง โรงพยาบาลมีเครื่องวินิจฉัยด้วยสนามแม่เหล็ก (MRI)
  เครื่องเอ็กซเรย์คอมพิวเตอร์ (PET/CT Scanner) และเครื่องเอ็กซเรย์คอมพิวเตอร์ชนิด 64
  ภาพ (64-Slice CT Scanner) เพื่อความปลอดภัยของผู้ป่วยและประสิทธิภาพในการปฏิบัติงาน
  โรงพยาบาลได้ติดตั้งระบบห้องปฏิบัติการทางการแพทย์อัตโนมัติ (Lab Automation)
  หุ่นยนต์จัดยา (Pharmacy Robot) และระบบจัดเก็บและรับส่งภาพทางรังสีด้วยระบบดิจิตอล
  (PACS) นอกจากนี้ โรงพยาบาลยังมีระบบภาพนำร่องช่วยการผ่าตัด (Surgical Navigation
  System) และระบบภาพนำร่องในการรักษามะเร็งด้วยรังสี (Image-Guided Radiotherapy
  หรือ IGRT) อีกด้วย

  ในปี 2552 บริษัทได้ให้บริการรักษาผู้ป่วยทั้งสิ้นกว่าหนึ่งล้านคน
  โดยที่มีส่วนแบ่งรายได้จากผู้ป่วยในและผู้ป่วยนอกในปี 2552 ดังต่อไปนี้

  ผู้ป่วยในและผู้ป่วยนอก (% ของรายรับรวม)

  -----------------------------------------------------------------------
  []

  -----------------------------------------------------------------------

  ข้อมูล ณ วันที่ 31 ธันวาคม 2552

  การให้บริการผู้ป่วยต่างประเทศ:

  บริษัทประสบความสำเร็จอย่างต่อเนื่องในการเป็นที่รู้จักในตลาดต่างประเทศเพิ่มขึ้นเรื่อยๆ
  จนมีฐานลูกค้าชาวต่างชาติที่เข้มแข็ง บริษัทมีศูนย์บริการผู้ป่วยต่างชาติ
  เพื่ออำนวยความสะดวกในด้านต่างๆ เช่น บริการล่าม
  บริการประสานงานกับประกันภัยระหว่างประเทศ บริการประสานงานทางด้านการแพทย์
  บริการรับย้ายผู้ป่วย (Referral Center) บริการติดต่อสื่อสารทางอีเมลล์ บริการต่อ วีซ่า
  การติดต่อสถานทูต การต้อนรับที่สนามบินและการช่วยเหลือในการเดินทาง เป็นต้น
  นอกจากนี้บริษัทยังมีบริการห้องพักสำหรับผู้ป่วยและครอบครัวสองอาคาร คือ บีเอช เรสสิเดนซ์
  (อาคารบีเอชทาวเวอร์) ซึ่งประกอบด้วยห้องพัก 74 ห้องพร้อมสิ่งอำนวยความสะดวก
  โดยมีทางเดินเชื่อมติดกับอาคารโรงพยาบาล และอาคารบีเอช สวีท ซึ่งประกอบด้วยห้องพัก 51
  ห้อง และบริษัทมีสำนักงานตัวแทนต่างประเทศ 28 แห่งใน 25 ประเทศ

  ในปี 2552 โรงพยาบาลบำรุงราษฎร์อินเตอร์เนชั่นแนล
  กรุงเทพมหานครได้ให้บริการรักษาผู้ป่วยชาวต่างชาติจากกว่า 190 ประเทศ รวมกว่า 400,000
  คน โดยที่ประเทศที่ทำรายได้สูงสุดให้กับบริษัทสามอันดับแรกยังคงเป็นสหรัฐอาหรับเอมิเรตส์
  สหรัฐอเมริกา และโอมาน รูปภาพต่อไปนี้
  แสดงถึงรายรับของบริษัทแบ่งตามผู้ป่วยในประเทศและผู้ป่วยต่างประเทศห้าปีที่ผ่านมา

  ผู้ป่วยในประเทศและผู้ป่วยต่างประเทศ (% ของรายรับรวม)

  -----------------------------------------------------------------------
  []

  -----------------------------------------------------------------------

  * หมายเหตุ ข้อมูลของผู้ป่วยต่างประเทศเป็นข้อมูลตามสัญชาติ
  ซึ่งรวมทั้งชาวต่างชาติที่อยู่ในประเทศไทยและในภูมิภาคเอเชีย (Expatriates)
  และนักท่องเที่ยวเชิงสุขภาพ

  โรงพยาบาลในกรุงเทพมหานคร:

  ในปัจจุบัน โรงพยาบาลมีการให้บริการในสองอาคาร:

  1. อาคารบำรุงราษฎร์อินเตอร์เนชั่นแนลคลินิก เป็นอาคารผู้ป่วยนอก 22 ชั้น โดย 10
  ชั้นแรกเป็นชั้นจอดรถ และ 12 ชั้นบนเป็นคลินิกและบริการสนับสนุน ปัจจุบัน
  ได้เปิดให้บริการคลินิกผู้ป่วยนอกแล้ว 5 ชั้น ซึ่งรวมถึงศูนย์ตรวจสุขภาพ ศูนย์หัวใจ
  ศูนย์อายุรกรรมและศัลยกรรม โรคติดเชื้อ โรคไต ประสาทวิทยา โรคปอด โรคข้อและรูมาติสซึ่ม
  ระบบทางเดินปัสสาวะ และศูนย์สุขภาพชาย เป็นต้น

  2. อาคารโรงพยาบาลบำรุงราษฎร์อินเตอร์เนชั่นแนล ให้บริการทั้งผู้ป่วยในและผู้ป่วยนอก
  โดยมีเตียงให้บริการผู้ป่วยใน 538 เตียง และคลินิกผู้ป่วยนอกบางส่วน เช่น ศูนย์มะเร็ง ศูนย์
  ทันตกรรม ศูนย์ทางเดินอาหาร-ตับ ศูนย์กุมารเวช ศูนย์สูติ-นรีเวช

  บริษัทมีแผนที่จะขยายและยกระดับการให้บริการของโรงพยาบาลในกรุงเทพมหานครในอีกห้าปีข้างหน้า
  โดยสำหรับอาคารโรงพยาบาลบำรุงราษฎร์อินเตอร์เนชั่นแนล
  บริษัทอยู่ระหว่างการปรับปรุงคลินิกผู้ป่วยนอก ซึ่งรวมถึงศูนย์สูติ-นรีเวช
  และศูนย์ทางเดินอาหาร-ตับ และห้องพักผู้ป่วยใน
  เพื่อให้สามารถตอบสนองความต้องการของผู้ป่วย แพทย์ และพยาบาลได้ดียิ่งขึ้น
  โดยคำนึงถึงความปลอดภัยของผู้ป่วยเป็นสำคัญ โดยคาดว่าโครงการจะเสร็จประมาณกลางปี
  2553

  นอกจากนี้ เพื่อขยายความสามารถในการให้บริการ อาคารบีเอชทาวเวอร์ ซึ่งบริษัทได้ซื้อคืนในปี
  2551 จะเป็นพื้นที่ที่สามารถรองรับการเพิ่มเตียงสำหรับผู้ป่วยในได้เมื่อมีความต้องการในอนาคต
  ส่วนอาคารบำรุงราษฎร์อินเตอร์เนชั่นแนลคลินิก มีอีก 5 ชั้นบนที่ยังไม่ได้เปิดให้บริการ
  โดยบริษัทมีแผนที่จะทยอยเปิดชั้นที่ยังไม่ได้เปิดในอาคารบำรุงราษฎร์อินเตอร์เนชั่นแนลคลินิก
  และอาคารบีเอชทาวเวอร์ ตามความต้องการที่เพิ่มขึ้น ซึ่งคาดว่าจะใช้เวลากว่าห้าปี
  กว่าจะเปิดให้บริการเต็มพื้นที่ ซึ่งจะทำให้ความสามารถในการให้บริการของบริษัทเพิ่มขึ้นเป็นกว่า
  600 เตียงและผู้ป่วยนอก 6,000 คนต่อวัน
  และจะทำให้โรงพยาบาลบำรุงราษฎร์อินเตอร์เนชั่นแนล กรุงเทพมหานคร
  เป็นหนึ่งในคลินิกผู้ป่วยนอกเอกชนที่ใหญ่ที่สุดในโลก

  บริษัทบำรุงราษฎร์อินเตอร์เนชั่นแนล จำกัด

  บริษัทบำรุงราษฎร์อินเตอร์เนชั่นแนล จำกัด เป็นบริษัทร่วมที่บริษัทถือหุ้นอยู่ 31.5%
  ทำหน้าที่ลงทุนในธุรกิจที่เกี่ยวกับการให้บริการรักษาพยาบาลโดยการร่วมทุนกับผู้ร่วมทุนในประเทศนั้นๆ
  พร้อมกับให้บริการเป็นที่ปรึกษาและบริหารจัดการโรงพยาบาล ณ วันที่ 31 ธันวาคม 2552
  บริษัทบำรุงราษฎร์อินเตอร์เนชั่นแนล จำกัด ได้ลงทุนในโรงพยาบาลหนึ่งแห่ง
  ผู้ให้บริการฟอกไตที่มีเครือข่าย 102 คลินิกหนึ่งบริษัท
  และมีสัญญาบริหารจัดการหนึ่งโรงพยาบาลในรัฐอาบูดาบี สหรัฐอาหรับเอมิเรตส์ โดย ณ วันที่ 31
  ธันวาคม 2552 ส่วนแบ่งกำไรจากเงินลงทุนในบริษัทบำรุงราษฎร์อินเตอร์เนชั่นแนล จำกัด
  คิดเป็น 3.5% ของกำไรสุทธิของบริษัท

  บริษัทบำรุงราษฎร์อินเตอร์เนชั่นแนล จำกัด มีสัดส่วนการถือหุ้น 56.4% ในเอเชียน ฮอสพิทอล
  อิงค์ (AHI) ในประเทศฟิลิปปินส์ ณ วันที่ 31 ธันวาคม 2552 โดย AHI
  เปิดดำเนินการเมื่อวันที่ 15 มีนาคม 2545
  เป็นโรงพยาบาลเอกชนขนาดใหญ่แห่งแรกในทางใต้ของกรุงมะนิลา AHI มีขนาด 217 เตียง
  และเป็นที่รู้จักเนื่องจากมีเครื่องมือทางการแพทย์ที่ทันสมัยและคณะแพทย์ผู้เชี่ยวชาญ
  โดยเฉพาะทางด้านโรคหัวใจ AHI มีกลุ่มลูกค้าเป้าหมายที่ใกล้เคียงกับโรงพยาบาล
  บำรุงราษฎร์อินเตอร์เนชั่นแนล กรุงเทพมหานคร คือประชากรที่เป็นชนชั้นกลางขึ้นไป AHI
  อยู่ระหว่างการขยายความสามารถในการให้บริการในอีกห้าปี เป็น 358 เตียง
  โดยจะค่อยๆเปิดเตียงเพื่อให้บริการเพิ่ม ตามความต้องการที่เพิ่มขึ้น

  บริษัทบำรุงราษฎร์อินเตอร์เนชั่นแนล จำกัด มีสัดส่วนการถือหุ้น 100% ในบริษัท เอเชียรีนัลแคร์
  จำกัด (ARC) ARC
  เป็นผู้นำในเอเชียในการเป็นผู้ให้บริการไตเทียมเอกชนและบริการที่เกี่ยวข้องสำหรับผู้ป่วยไตล้มเหลวเรื้อรัง
  ARC ได้ก่อตั้งขึ้นในปี 2540 และมีสำนักงานใหญ่อยู่ที่สิงคโปร์ ในปัจจุบัน ARC มีคลินิกรวม 102
  แห่ง (ณ 31 ธันวาคม 2552) ใน 7 ประเทศในเอเชีย ประกอบด้วย 32 คลินิกในไต้หวัน 10
  คลินิกในเกาหลีใต้ 22 คลินิกในสิงคโปร์ 8 คลินิกในมาเลเซีย 12 คลินิกในฟิลิปปินส์ 2
  คลินิกในญี่ปุ่น และ 16 คลินิกในประเทศไทย และให้บริการรักษาผู้ป่วยกว่า 5,600 คน

  นอกจากนี้ บริษัทบำรุงราษฎร์อินเตอร์เนชั่นแนล
  จำกัดได้ลงนามในสัญญากับสำนักงานสาธารณสุขรัฐอาบูดาบี
  เพื่อเข้าบริหารโรงพยาบาลบำรุงราษฎร์ อัล มาฟรัก ในรัฐอาบูดาบี
  สหรัฐอาหรับเอมิเรตส์เป็นเวลาสี่ปี โดยที่บริษัทบำรุงราษฎร์อินเตอร์เนชั่นแนล
  จำกัดเป็นหนึ่งในโรงพยาบาลระดับนานาชาติที่ได้รับเชิญให้เข้าร่วมบริหารจัดการโรงพยาบาลในสหรัฐอาหรับเอมิเรตส์
  ซึ่งรวมถึง Johns Hopkins และ Cleveland Clinic จากสหรัฐอเมริกา ทั้งนี้
  โรงพยาบาลบำรุงราษฎร์ อัล มาฟรักมีความสามารถในการรองรับผู้ป่วยในได้ 460 เตียง
  มีเตียงผู้ป่วยหนัก 14 เตียง และเตียงสำหรับทารกที่ต้องการการดูแลพิเศษอีก 14 เตียง
  และให้บริการรักษาพยาบาลผู้ป่วยประมาณ 310,000 รายต่อปี ซึ่งในจำนวนนี้เป็นผู้ป่วยในกว่า
  25,000 ราย

  นอกจากการลงทุนในโครงการข้างต้น บริษัทบำรุงราษฎร์อินเตอร์เนชั่นแนล จำกัด
  ยังคงมีแผนที่จะหาโครงการลงทุนอื่นๆในภูมิภาคอย่างต่อเนื่อง โดยพันธมิตร ซึ่งรวมถึง
  Istithmar, Temasek, Asia Financial Holdings และธนาคารกรุงเทพ จำกัด
  (มหาชน) เป็นผู้แนะนำโอกาสในการลงทุนใหม่ๆ จากเครือข่ายในแต่ละภูมิภาค
  ได้แก่ตะวันออกกลางและเอเชีย

3.2 ภาวะอุตสาหกรรมและการแข่งขัน

  โดยทั่วไป ความต้องการด้านสุขภาพมีการขยายตัวตามผลิตภัณฑ์มวลรวม (GDP) ที่เพิ่มมากขึ้น
  กลุ่มประชากรสูงอายุที่เพิ่มขึ้น และการที่ประชากรมีอายุยืนยาวขึ้น อย่างไรก็ตาม
  ภาวะผันแปรทางการเมืองในประเทศที่ยืดเยื้อ ซึ่งส่งผลถึงการปิดท่าอากาศยานในปลายปี
  2551และวิกฤติเศรษฐกิจโลก ทำให้เศรษฐกิจในประเทศเติบโตช้าลง
  ส่งผลให้การใช้บริการทางการแพทย์เอกชนเติบโตช้าลงด้วย
  และจำนวนโรงพยาบาลในประเทศไทยยังคงมีปริมาณมากกว่าความต้องการของผู้ป่วยในประเทศ
  ณ สิ้นปี 2549 ประเทศไทยมีโรงพยาบาลเอกชนทั้งสิ้น 344 แห่ง รวม 35,806 เตียง
  โดยที่โรงพยาบาล 102 แห่ง รวม 15,500 เตียงอยู่ในกรุงเทพมหานคร
  เป็นผลให้การแข่งขันระหว่างโรงพยาบาลเอกชนมีความรุนแรง อย่างไรก็ตาม
  อุตสาหกรรมการแพทย์เอกชนในประเทศไทย เป็นการแข่งขันแบบไม่สมบูรณ์ (Fragmented
  Market)
  และมีโรงพยาบาลเอกชนเพียงไม่กี่แห่งที่ดำเนินงานได้เต็มความสามารถในการให้บริการ

  ตลาดที่มีขนาดใหญ่กว่าและขยายตัวเร็วกว่าความต้องการในประเทศ
  คือตลาดการท่องเที่ยวเชิงสุขภาพ (Medical Tourism) มีการคาดการณ์ว่า
  อุตสาหกรรมการท่องเที่ยวเชิงสุขภาพระดับโลก จะมีการเติบโตอย่างต่อเนื่อง
  เนื่องจากมีผู้เดินทางออกนอกประเทศเพื่อใช้บริการรักษาพยาบาลมากยิ่งขึ้น
  นักท่องเที่ยวเชิงสุขภาพที่ใช้บริการในประเทศไทยเพิ่มขึ้นจาก 630,000 คนในปี 2545 เป็น
  1.4 ล้านคนในปี 2549 คู่แข่งในภูมิภาคของประเทศไทยที่สำคัญคือ โรงพยาบาลในประเทศต่างๆ
  เช่นสิงคโปร์ มาเลเซีย และอินเดีย อย่างไรก็ตาม
  โรงพยาบาลเอกชนในประเทศไทยมีความได้เปรียบในการแข่งขันเมื่อเทียบกับหลายๆประเทศ
  เนื่องจากประเทศไทยมีองค์ประกอบที่แตกต่าง คือคุณภาพการรักษาพยาบาลที่สูง
  ความสามารถในการเข้าถึงได้ง่ายของผู้ป่วย และราคาที่สามารถจ่ายได้
  รวมถึงการที่ประเทศไทยเป็นจุดหมายที่เป็นที่นิยมของนักท่องเที่ยว
  และมีโครงสร้างพื้นฐานของประเทศที่ดี และในประเทศไทยเอง
  มีโรงพยาบาลเอกชนเพียงไม่กี่แห่ง ที่มีเทคโนโลยี
  การบริหารและระบบที่มีความซับซ้อนมากพอที่จะสามารถตอบสนองความต้องการของผู้ป่วยชาวต่างชาติได้

  กลยุทธ์ในการแข่งขันของบริษัท คือการรักษาคุณภาพในการบริการที่เป็นเลิศและแตกต่าง
  ซึ่งรวมถึงการที่โรงพยาบาลบำรุงราษฎร์อินเตอร์เนชั่นแนล กรุงเทพมหานคร
  เป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล Joint
  Commission International Accreditation (JCIA) นอกจากนี้
  บริษัทมีนโยบายในการกำหนดราคาให้อยู่ในระดับเดียวกับโรงพยาบาลเอกชนชั้นนำในประเทศและขณะเดียวกันเป็นราคาที่แข่งขันได้ในภูมิภาคเอเชีย

  ในปีที่ผ่านมา บริษัทได้เน้นกิจกรรมทางการตลาดในประเทศมากยิ่งขึ้น
  เพื่อขยายฐานลูกค้าในประเทศ โดยมีการโฆษณาผ่านสื่อต่างๆ ทั้งโทรทัศน์ วิทยุ หนังสือพิมพ์
  และนิตยสาร เพื่อให้โรงพยาบาลเป็นที่รู้จักมากยิ่งขึ้น
  มีการสนับสนุนรายการโทรทัศน์ที่ให้ความรู้เกี่ยวกับสุขภาพและโรคภัยไข้เจ็บ มีโครงการสมาชิก
  Healthy Living Club ซึ่งให้ส่วนลดและสิทธิพิเศษอื่นๆกับสมาชิก
  เพื่อดึงดูดทั้งลูกค้าปัจจุบันและลูกค้าใหม่ อีกทั้งมีการจัดกิจกรรมต่างๆ ในแต่ละไตรมาส เช่น
  กิจกรรม Health Fair กิจกรรม Big Heart และกิจกรรม Stop Cancer
  ซึ่งเน้นการให้ความรู้ในเรื่องสุขภาพที่เกี่ยวกับสาขาที่เป็นเป้าหมายในแต่ละไตรมาส
  และการขายแพคเก็จราคาประหยัด เพื่อจูงใจลูกค้าใหม่ให้มาทดลองใช้บริการ

  สำหรับการแข่งขันในระดับภูมิภาค
  บริษัทมีแผนที่จะรักษาความเป็นผู้นำในอุตสาหกรรมโดยการขยายเครือข่ายการให้บริการของโรงพยาบาลและการให้บริการทางการแพทย์ไปยังตลาดกลุ่มเป้าหมายอื่นผ่านการลงทุนในต่างประเทศ
  ซึ่งปัจจุบันรวมถึงประเทศฟิลิปปินส์ สิงคโปร์ มาเลเซีย ไต้หวัน เกาหลีใต้ ญี่ปุ่น
  และตะวันออกกลาง นอกจากนี้ บริษัทมีสำนักงานตัวแทนในต่างประเทศ 28 แห่งในตลาดที่สำคัญ
  และมีการจัดตั้งศูนย์บริการผู้ป่วยต่างชาติอย่างเป็นทางการ
  เพื่ออำนวยความสะดวกให้แก่ผู้ป่วยชาวต่างชาติ อีกทั้งเป็นศูนย์รับย้ายผู้ป่วย (Tertiary
  Referral Center) จากทั้งในและนอกประเทศ

กลุ่มเป้าหมาย

  กลุ่มเป้าหมายภายในประเทศ คือผู้ป่วยชาวไทยระดับกลางจนถึงระดับบน
  และชาวต่างชาติที่อยู่ในประเทศไทย (Expatriates)

  สำหรับกลุ่มผู้ป่วยจากต่างประเทศนั้น คือชาวต่างชาติที่เข้าข่ายการท่องเที่ยวเชิงสุขภาพ
  ซึ่งมาจากประเทศที่มาตรฐานการรักษาพยาบาลยังไม่ดีพอ
  ประเทศที่มีค่าใช้จ่ายในการรักษาพยาบาลสูง
  หรือประเทศที่ต้องรอนานในการรับการรักษาพยาบาล

  นอกจากนี้โรงพยาบาลยังมีกลุ่มผู้ป่วยที่เป็นผู้ป่วยจากบริษัทประกันและผู้ป่วยรับย้าย (Referral
  Patient) ทั้งจากในประเทศและจากต่างประเทศ

การจำหน่ายและช่องทางการจำหน่าย

  ด้วยชื่อเสียงของโรงพยาบาลบำรุงราษฎร์อินเตอร์เนชั่นแนล กรุงเทพมหานคร ที่สะสมมา 30 ปี
  ทั้งในด้านการบริการรักษาพยาบาลอย่างครบวงจรและการรักษาโรคที่มีความซับซ้อน
  เป็นผลให้โรงพยาบาลมีเครือข่ายในการรับย้ายผู้ป่วยจากโรงพยาบาลทั้งในประเทศและต่างประเทศอย่างกว้างขวาง

  นอกจากนี้โรงพยาบาลยังมีสัญญากับบริษัทคู่สัญญา ในการที่จะให้บริการแก่บุคลากรของบริษัทนั้นๆ
  และมีสัญญากับบริษัทประกันภัยต่างๆ รวมกว่า 1,000 แห่ง

  สำหรับตลาดต่างประเทศ บริษัทได้แต่งตั้งสำนักงานตัวแทน 28 แห่ง ใน 25 ประเทศ

3.3 การจัดหาผลิตภัณฑ์หรือบริการ

ปริมาณการให้บริการ

  ณ วันที่ 31 ธันวาคม

  --------------------------------- ------------ ------------ ------------
  ผู้ป่วยใน                            2552         2551         2550

  จำนวนเตียงที่มี                       538          554          554

  จำนวนเตียงที่พร้อมให้บริการ*            457          432          458

  อัตราความสามารถในการให้บริการ**      166,805      158,112      167,170

  อัตราการครองเตียง (เตียง)            113,081      116,136      124,871

  อัตราการครองเตียง (ร้อยละ)           67.79        73.45        74.70
  --------------------------------- ------------ ------------ ------------

  * จำนวนเตียงที่พร้อมให้บริการลดลงในปี 2551
  เนื่องจากมีการปิดการใช้งานบางส่วนเพื่อปรับปรุงห้องผู้ป่วยใน

  ** อัตราความสามารถในการให้บริการ
  คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

  ณ วันที่ 31 ธันวาคม

  --------------------------------- ------------ ------------ ------------
  ผู้ป่วยนอก                           2552         2551         2550

  ความสามารถในการให้บริการต่อวัน (คน)   4,500        4,083*       3,500

  จำนวนผู้ป่วยนอกเฉลี่ยต่อวัน (คน)         2,677        2,707        2,800

  อัตราเฉลี่ยการใช้บริการ (ร้อยละ)        59.49        66.30        80.00
  --------------------------------- ------------ ------------ ------------

  * ความสามารถในการให้บริการต่อวันของปี 2551
  คำนวณจากการถัวเฉลี่ยความสามารถในการให้บริการ 3,500 คนต่อวันในห้าเดือนแรกและ
  4,500 คนต่อวันในเจ็ดเดือนหลัง

  โรงพยาบาลได้สร้างอาคารบำรุงราษฎร์อินเตอร์เนชั่นแนลคลินิก ซึ่งมี 22 ชั้น
  เพื่อรองรับความต้องการที่เพิ่มขึ้น โดยเฉพาะบริการผู้ป่วยนอก
  โดยที่ได้เปิดคลินิกเพื่อให้บริการผู้ป่วยนอกจำนวน 5 ชั้น เมื่อเดือนมิถุนายน 2551
  เป็นผลให้ความสามารถในการให้บริการผู้ป่วยนอกเพิ่มขึ้นจาก 3,500 คนต่อวัน เป็น 4,500
  คนต่อวัน

วัตถุดิบและผู้จัดจำหน่ายวัตถุดิบ

  วัตถุดิบที่สำคัญของธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
  บริษัทมีนโยบายการจัดหาวัตถุดิบจากบริษัทที่มีสำนักงานในประเทศ โดยมีผู้จัดจำหน่ายมากกว่า
  500 ราย บริษัทจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์ นอกจากนี้
  บริษัทมีระบบการบริหารจัดการในการจัดซื้อ และการสำรองสินค้าคงคลังที่มีประสิทธิภาพ
  ซึ่งรวมถึงการประเมินความเหมาะสมในด้านราคา ประสิทธิภาพ และคุณภาพของสินค้า

ผลกระทบต่อสิ่งแวดล้อม

  บริษัทได้ตระหนักและให้ความสำคัญต่อการอนุรักษ์พลังงาน สิ่งแวดล้อม
  และทรัพยากรธรรมชาติเป็นอย่างยิ่ง
  โดยบริษัทมีนโยบายสิ่งแวดล้อมที่ให้พนักงานทุกคนช่วยกันอนุรักษ์สิ่งแวดล้อมและทรัพยากรธรรมชาติ
  อีกทั้งมุ่งเน้นสนับสนุนกิจกรรมต่างๆ เพื่อรักษาไว้ซึ่งความปลอดภัยขององค์กรและชุมชน
  และมีการใช้ทรัพยากรอย่างมีประสิทธิภาพซึ่งรวมถึงการประหยัดพลังงาน
  และการนำวัสดุต่างๆกลับมาใช้ นอกจากนี้
  พนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามกฎระเบียบและข้อบังคับของภาครัฐ
  และนโยบายสิ่งแวดล้อมของโรงพยาบาลด้วยเช่นกัน